b'\n_START_ARTICLE_\nKeno\n_START_PARAGRAPH_\nKeno er et oddsspill som har v\xc3\xa6rt kjent i \xc3\xa5rhundre og har r\xc3\xb8tter til kinesiske lotterier. Spillet har siden den gang blitt p\xc3\xa5virket av generasjonene til det spillet vi kjenner i dag. Norsk Tipping innf\xc3\xb8rte Keno til Norge i november 2007. 5. november kom den f\xc3\xb8rste Keno-sendingen p\xc3\xa5 NRK1. Spillet g\xc3\xa5r ut p\xc3\xa5 \xc3\xa5 krysse ut opptil ti tall mellom 1 og 70, alt etter hvilket Keno-niv\xc3\xa5 du vil benytte. Prisen p\xc3\xa5 spillet har ikke noen sammenheng med dette niv\xc3\xa5et, men bestemmes av spilleren ved \xc3\xa5 velge rekkepris. Det blir trukket ut tyve tilfeldige vinnertall, og oddsen for \xc3\xa5 f\xc3\xa5 enten s\xc3\xa5 mange rette som mulig, eller s\xc3\xa5 f\xc3\xa5 som mulig, er alltid den samme. Dersom du har valgt ti tall, skal det jo noe til at ikke et eneste et blir trukket ut, derfor kan man ogs\xc3\xa5 vinne med \xc3\xa5 ikke f\xc3\xa5 noen rette.\n_START_SECTION_\nHistorie\n_START_PARAGRAPH_\nKenos historie g\xc3\xa5r et par tusen \xc3\xa5r tilbake i tid. Spillet ble f\xc3\xb8rst etablert av den kinesiske krigsherren Cheung Leung 200 f\xc3\xb8r Kristus. Keno kom til live ettersom Leung trengte penger til \xc3\xa5 fors\xc3\xb8rge soldatene sine. Etter flere \xc3\xa5r med krig vegret nemlig innbyggerne seg for \xc3\xa5 hjelpe til med penger til rustninger, v\xc3\xa5pen og andre n\xc3\xb8dvendigheter. Leung etablerte derfor et lotteriliknende spill som bygde p\xc3\xa5 tilfeldighetene. I stedet for tall, som vi kjenner keno i dag, ble det anvendt tegn fra det kinesiske alfabetet. Akkurat som i moderne Keno kunne spillerne velge mellom et visst antall tegn. Spillet ble etterhvert kjent som \xe2\x80\x9dden hvite duens spill\xe2\x80\x9d fordi resultatene ble gjort kjent til landsbyer med brevduer. Spillet drev inn store inntekter, til og med mer enn det som var n\xc3\xb8dvendig for \xc3\xa5 dekke utgiftene til soldatene. Deler av overskuddet gikk derfor til finansieringen av Den kinesiske mur._NEWLINE_P\xc3\xa5 slutten av 1800-tallet tok kinesiske utvandrere med seg spillet til USA. Her fikk spillet tilnavnet \xe2\x80\x9dkinesisk lotteri\xe2\x80\x9d og ble f\xc3\xb8rst og fremst popul\xc3\xa6rt i de omr\xc3\xa5dene kineserne valgte \xc3\xa5 bosette seg._NEWLINE_Da spillet ble tillatt i Las Vegas p\xc3\xa5 30-tallet kaltes spillet \xe2\x80\x9dhorce race keno\xe2\x80\x9d. Lotterier var p\xc3\xa5 denne tiden forbudt, s\xc3\xa5 spillet ble tvunget inn i en forkledning som hesteveddel\xc3\xb8p. Spillere m\xc3\xa5tte n\xc3\xa5 velge ut et visst antall hester i stedet for nummer. Da spillet ble legalisert ble hesteveddel\xc3\xb8ptemaet fjernet og man reintroduserte grunntankene. Spillet fikk n\xc3\xa5 det forenklede navnet Keno, selv om noen av termene fra fortiden fortsatt henger igjen.\n_START_SECTION_\nRegler\n_START_PARAGRAPH_\nKeno kan til en viss grad sammenlignes med skrapelodd og lotterier. Som spilleren mottar en kupong med 80 nummer. M\xc3\xa5let i spillet er \xc3\xa5 lande s\xc3\xa5 mange av de 20 numrene maskinen trekker som mulig._NEWLINE_Spilleren velger s\xc3\xa5 et nummer den \xc3\xb8nsker \xc3\xa5 satse p\xc3\xa5. Videre skal spilleren velge hvor mange spill den vil spille. Vanligvis kan spilleren velge mellom ett spill, fem spill eller ti spill. N\xc3\xa5r spillet starter vil maskinen trekke baller som er forsynt med tall, akkurat som i lotto. Hvis tallet p\xc3\xa5 ballen samstemmer med ett av tallene spilleren har satset p\xc3\xa5 vil dette tallet krysses av og du f\xc3\xa5r din gevinst. Desto flere tall du har satset riktig p\xc3\xa5, desto st\xc3\xb8rre vil den samlede gevinsten bli.\n_START_SECTION_\nVarianter\n_START_PARAGRAPH_\nP\xc3\xa5 moderne kasinoer, spilles det i dag i hovedsak fire typer Keno; Power Keno, Super Keno, Kleopatra Keno og Bonus Keno.\n_START_SECTION_\nPower Keno\n_START_PARAGRAPH_\nDenne variasjonen spilles som vanlig, men med en bonusfunksjon hvor spilleren har muligheten til \xc3\xa5 firedoble din gevinst. Bonusen trigges hvis den siste ballen som trekkes er nummerert med et tall som spilleren har satset p\xc3\xa5.\n_START_SECTION_\nSuper Keno\n_START_PARAGRAPH_\nDenne variasjonen er helt lik ovennevnte Power Keno, men fungerer p\xc3\xa5 helt motsatt vis. Spillet har fortsatt en bonusfunksjon som gir spilleren muligheten til firedobling av gevinsten, men i motsetning til Power Keno vil bonusen trigges hvis den f\xc3\xb8rste ballen som trekkes er nummerert med et tall som spilleren har satset p\xc3\xa5.\n_START_SECTION_\nKleopatra Keno\n_START_PARAGRAPH_\nDette er sv\xc3\xa6rt popul\xc3\xa6r utgave av Keno som gir spilleren mulighet til \xc3\xa5 vinne 12 gratis omganger hvis det siste nummeret som trekkes gir en gevinst. Alle gevinster som vinnes under gratis omganger vil ogs\xc3\xa5 fordobles.\n_START_SECTION_\nBonus Keno\n_START_PARAGRAPH_\nI Bonus Keno har spilleren muligheten til \xc3\xa5 satse p\xc3\xa5 opp til 10 tall. Underveis i spillet kan jokere plutselig dukke opp. N\xc3\xa5r 5 eller flere jokere har dukket opp vil spilleren vinne en bonusomgang. Denne varianten av Keno har ogs\xc3\xa5 en progressiv jackpot som ekskalerer i takt med omsetningen p\xc3\xa5 spillet. Jackpoten vinnes hvis tallene som trekkes former bokstaven J for jackpot p\xc3\xa5 kupongen.'